Μπόμπι Τσάρλτον

Η βιογραφία του

Ήταν μέλος της Αγγλικής ποδοσφαιρικής ομάδας που κατέκτησε το Παγκόσμιο Κύπελλο του 1966, ενώ την ίδια χρονιά κατέκτησε ο ίδιος την ατομική διάκριση της Χρυσής Μπάλας. Έπαιξε σχεδόν σε όλη του την καριέρα, στην Μάντσεστερ Γιουνάιτεντ, όπου έγινε γνωστός για το επιθετικό του ένστικτο, την εκπληκτική ικανότητά του στις μεταβιβάσεις και το μακρινό σουτ του. Ήταν επίσης γνωστός για την φυσική του κατάσταση και την αντοχή του, που του έδινε την δυνατότητα να κυριαρχεί μέσα στο γήπεδο εναντίον των αντιπάλων του. Ο μεγαλύτερος αδερφός του, Τζακ, που ήταν επίσης στην εθνική ομάδα που κατέκτησε το Παγκόσμιο Κύπελλο, είναι πρώην αμυντικός της Λιντς Γιουνάιτεντ και προπονητής.

Ποδοσφαιρική καριέρα

Ξεκίνησε να παίζει στην πρώτη ομάδα της Μάντσεστερ Γιουνάιτεντ το 1956, και μετά από τις δύο πρώτες του σεζόν, κατόρθωσε να κερδίσει θέση στην ενδεκάδα. Την ίδια περίοδο, επιβίωσε της μεγάλης τραγωδίας του Μονάχου, αφού σώθηκε από τον συμπαίκτη του Χάρι Γκρεγκ.   Αφότου βοήθησε την Γιουνάιτεντ να κατακτήσει την πρώτη θέση στο Πρωτάθλημα της Αγγλίας το 1965, κατέκτησε και το Παγκόσμιο Κύπελλο το 1966 με την εθνική ομάδα και άλλο ένα Πρωτάθλημα την επόμενη χρονιά με την Μάντσεστερ. Το 1968 ήταν ο αρχηγός της Γιουνάιτεντ, όταν κατέκτησε το Πρωταθλητριών Ευρώπης, σκοράροντας δύο γκολ στον τελικό, βοηθώντας να γίνει η ομάδα, η πρώτη αγγλική που κατακτά το τρόπαιο. Έχει σκοράρει περισσότερα γκολ στην εθνική Αγγλίας και στην Μάντσεστερ Γιουνάιτεντ από οποιονδήποτε άλλο ποδοσφαιριστή. Κατείχε το ρεκόρ με τις περισσότερες συμμετοχές για την Γιουνάιτεντ (758), αλλά ξεπεράστηκε από τον Ράιαν Γκιγκς τον Μάιο του 2008, ενώ κάτι παρόμοιο συνέβη και με το ρεκόρ του, με τις περισσότερες συμμετοχές σε αγώνες πρωταθλήματος (606), και στις δύο περιπτώσεις υπολείπεται πλέον του Γκιγκς. Τον Ιανουάριο του 2011, ο Τσάρλτον ψηφίστηκε ως ο τέταρτος καλύτερος ποδοσφαιριστής όλων των εποχών της Μάντσεστερ Γιουνάιτεντ, μέσω τις ιστοσελίδας και του περιοδικού της ομάδας. Καλύτεροι από εκείνον αναδείχθηκαν οι Ράιαν Γκιγκς (1ος), Ερίκ Καντονά (2ος) και Τζορτζ Μπεστ (3ος).
Την περίοδο που αποσύρθηκε από την ενεργό δράση, από την ομάδα της εθνικής Αγγλίας, το 1970, ήταν ο ποδοσφαιριστής με τις περισσότερες συμμετοχές (106), αλλά έχει καταρριφθεί τις νεότερες εποχές από τον Πίτερ Σίλτον (125), τον Ντέιβιντ Μπέκαμ (115) και τον Μπόμπι Μουρ (108). Είναι επίσης πρώτος σκόρερ όλων των εποχών του αντιπροσωπευτικού συγκροτήματος της χώρας.

Σεναριογράφος

Για μια μικρή χρονική περίοδο κατά τη δεκαετία του '60, ο Μπόμπι Τσάρλτον ήταν ο σεναριογράφος της εικονογραφημένης σειράς Roy of the Rovers

Μετά την απόσυρσή του

Έφυγε από την Μάντσεστερ Γιουνάιτεντ το 1973, για να γίνει προπονητής και ποδοσφαιριστής της Πρέστον, για δύο σεζόν. Μετά από αρκετές αποτυχίες, δεν συνέχισε την προπονητική, παραδεχόμενος πως δεν του ταιριάζει και οι απόψεις του, δεν μπορούν να υλοποιηθούν. Ακολούθησε ένα πέρασμά του, ως Συμβουλευτικός Διευθυντής, από την Γουίγκαν Αθλέτικ, την οποία ανέλαβε ως προσωρινός προπονητής το 1983. Το 1984, έγινε μέλος του συμβουλίου της Μάντσεστερ Γιουνάιτεντ και παρέμεινε ως τον Ιούνιο του 2011. Δημιούργησε ρεκόρ γκολ και στην εθνική Αγγλίας και στην Μάντσεστερ Γιουνάιτεντ, μερικά από τα οποία παραμένουν άθικτα ακόμα και 35 χρόνια μετά το τέλος της καριέρας του. Το 1994 ανακηρύχθηκε ιππότης (ο τίτλος του Σερ της Βρετανίας). Τέλος, είναι μέλος επιτροπής αθλητικών βραβείων.